Ki na vei dela ni yavu vakaturaga ni noda vanua lomani e Viti. Ki na kena vei Turaga bale kei na kena vei Marama bale. Ki na kena veitamata qaqa! Me lagilagi tiko na noda Turaga o Jisu Karisito!
Ni da rai lesuva na vica na vula ka sa mai vakanadakui keda, eda vakadinadinataka ni sa mai yali e dua na ka levu mai na noda bula na kawa i taukei! E dua na ka e bibi ka sega ni rawarawa na kena vakamacalataki. O ya na noda bula ni veidokai, veirokovi, veivakaturagataki, veivakamenemenei ka sa mai kena i sosomi tu yani na veibeci, na veivakacacani, na vei dusi, na veibeitaki, na veilasutaki, kei na veivakalaboci.
Sa ra mai kalawaci na noda vei Turaga bale kei na noda vei Marama bale. Sa ra bau vosa beci ka rulaki. Tauri vakarawarawa na noda gagadre na kawa i taukei, vakasabusabutaki na noda i tovo ni bula. I oqo e sega ga ni nodra malumalumu o ira na wekada era tiko ena vei tikotiko ni mataivalu, e noda malumalu taucoko, baleta kevaka eda na sikova na vei ‘blog’ tale eso eda na raica ka sarava na vei vosa lolovira sa da mai vakayagataka ka veirulaki tu kina o keda na i taukei. Me da dabe tale mada, da veitalanoa baleta ni rawarawa sara na kena wali na leqa oqo.
Da mai soli vakasama, sega sara ni dua na kena dredre baleta ni sega ni saumi! Dau kaya o ratou na noqu dreu- ‘Na yalo ga me ju dodonu’. Da kua ni yalolailai, e na sega ni dede sa liwa tani sara na cagi ni rarawa oqo baleta ni sa qaqa oti na noda Turaga mai kalivari!
Au sa nuitaka ni da na qarauna vinaka na veimataqali vosa eda na vakayagataka ena loma ni sala ni veivosaki oqo, ka ni kena i naki tiko o ya na kena maroroi na noda i tovo, noda vanua, ka vakabibi na noda Kalou kei na i tovo Vakarisito ena noda dui bula yadua.
Vinaka.
fij_Latn fij_Latn fij_Latn fij_Latn fij_Latn fij_Latn